ইদের সকালে পার্ক সার্কাসে রিজওয়ানুরের বাড়িতে মুখ্যমন্ত্রী

কলকাতা: ইদের দিন সকালে রিজওয়ানুর রহমানের বাড়িতে রাজ্যের মুখ্যমন্ত্রী মমতা বন্দ্যোপাধ্যায় (Mamata Banerjee) ও তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। রেড রোডে সকলকে শুভেচ্ছা জানানোর পর পার্ক সার্কাস চলে যান তাঁরা। লাল মসজিদ থেকে পায়ে হেঁটে যান সাদা মসজিদে। এরপরই হাজির হন পার্ক সার্কাসে রিজওয়ানুর রহমানের বাড়িতে। কথা বলেন, পরিবারের সদস্যদের সঙ্গে।

আরও পড়ুন: দাবদাহ থেকে স্বস্তি, বুধবার থেকে বৃষ্টি বাংলায়?

প্রতিবছরের মতো এবারও সকালে প্রথমে রেড রোডে যান মুখ্যমন্ত্রী। সেখানে নমাজ পাঠের জন্য হাজির হওয়া মুসলিমদের শুভেচ্ছা জানান। তারপরই অভিষেককে সঙ্গে নিয়ে পার্ক সার্কাসে পৌঁছে যান মুখ্যমন্ত্রী। লাল মসজিদের সামনে নেমে পড়েন গাড়ি থেকে। এরপর সেখান থেকে প্রায় এক কিলোমিটার রাস্তা পায়ে হেঁটে যান সাদা মসজিদ। রাস্তায় দুপাশে থাকা আমজনতাকে শুভেচ্ছা জানান তিনি। এরপর রিজওয়ানুরের বাড়ি পৌঁছে যান মুখ্যমন্ত্রী। রিজওয়ানুরের স্মৃতিতে তৈরি বেদিতে মাল্যদান করেন। কথা বলেন পরিবারের সদস্যদের সঙ্গে। বেশ কিছুক্ষণ সেখানে ছিলেন তিনি।

উল্লেখ্য, ২০০৭ সালে রিজওয়ানুরের মৃত্যু নিয়ে তোলপাড় হয়েছিল রাজ্য-রাজনীতি। রিজওয়ানুরের দাদা রুকবানুর বর্তমানে চাপড়ার তৃণমূল বিধায়ক। তাঁর পরিবারের খবরাখবর নিয়মিতই রাখেন মুখ্যমন্ত্রী। এবার তার হেরফের হয়নি।