ইদ-রামনবমীতে নিরাপত্তার চাদরে মোড়া শহর, কঠোর ব্যবস্থার হুঁশিয়ারি পুলিশের

কলকাতা: সামনেই রামনবমী (Ram Navami) এবং ইদ (Eid)৷ উৎসবের মরসুমে কলকাতা এবং রাজ্যে আইনশৃঙ্খলা বজায় রাখতে তৎপর রাজ্য ও কলকাতা পুলিশ (Kolkata Police on Eid and Ram Navami)। শনিবার রামনবমী ও ইদের নিরাপত্তার জন্য আলিপুর বডিগার্ড লাইন্সে বৈঠক করেন রাজ্য পুলিশের শীর্ষ আধিকারিকরা। এদিন বৈঠকে উপস্থিত ছিলেন কলকাতার পুলিশ কমিশনার মনোজ কুমার ভার্মা-সহ একাধিক পদস্থ আধিকারিকরা।

বৈঠকের পর জানানো হয়, রামনবমীর শোভাযাত্রা ঘিরে যাতে কোনও অপ্রীতিকর পরিস্থিতি তৈরি না হয়, তার জন্য তৈরি পুলিশ প্রশাসন। পাশাপাশি, এদিন ভবানী ভবনে রামনবমীর নিরাপত্তা নিয়েও সাংবাদিকদের মুখোমুখি হয়েছিলেন রাজ্য পুলিশের এডিজি (আইন-শৃঙ্খলা) জাভেদ শামিম ও এডিজি (দক্ষিণবঙ্গ) সুপ্রতীম সরকার।

আরও পড়ুন: দক্ষিণবঙ্গে জারি তাপপ্রবাহ, বৃষ্টির দেখা মিলবে কবে? বড় আপডেট

এদিন জাভেদ শামিম বলেন, “আসন্ন রামনবমী ও ঈদে শহরকে অশান্ত করতে চাইছে কেউ কেউ। তা থেকে সাধারণ মানুষকে বিরত থাকতে হবে। পাশাপাশি হাওড়ার গ্রামীণ পুলিশ এলাকায় বেশ কিছু উত্তেজক পোস্টার পড়েছে। আর তাকে কেন্দ্র করে এলাকায় উত্তেজনা ছড়াতে পারে। তার জন্য ইতিমধ্যেই হাওড়ার শ্যামপুরে একটি মামলা রুজু করেছে পুলিশ।”

তিনি আরও বলেন,”মিছিল করতে কলকাতা হাইকোর্টের যে সকল নির্দেশিকা রয়েছে, তা মনে চলতে হবে। অন্যথা হলেই আইনগত ব্যবস্থা নিতে হবে।”